ADAMO MAGAZIN

Válogatás Lukács Attila írásaiból

Kiadó: ADAMO BOOKS KFT.

http://adamobooks.com

Felelős kiadó: ADAMO BOOKS KFT. Ügyvezetője

Főszerkesztő: Pavuk Péter

Borítókészítő: Janka Tamara

Copyright © ADAMO BOOKS KFT.

Budapest, 2014

Tartalom

AZ ÖRÖKLÉT ÍGÉRETE, AVAGY CSIN SI HUANG-TI BIRODALMA

FÖLD! FÖLD! VAGY VALAMI MÁS?

FEJEZETEK A NASA TITKOS TÖRTÉNETÉBŐL

HALHATLAN? HALLATLAN !

MAGYAR E-KÖNYVPIAC: FELFELÉ A LEJTŐN

HOLDKÓR

AZ ÖRÖKLÉT ÍGÉRETE,
AVAGY
CSIN SI HUANG-TI BIRODALMA

(2013.április 10.)

Ő egyesítette Kínát. A leghatalmasabb és legsikeresebb uralkodó volt Csin, azaz a mai Kína földjén. Már fiatalon trónra ült és vaskézzel irányította birodalmát. Ha nem is ő kezdte építtetni, de tovább erősíttette a Nagy Falat, és parancsára megépítették az első császári mauzóleumot, Kína első igazán látványos piramisát. Arra is szánt figyelmet, hogy egységesítse az írásjeleket. (Azelőtt a kard szónak állítólag 19 különféle írásmódja létezett és az uralkodó véget kívánt vetni ennek a nyelvtani káosznak.)

Korában rettegett és könyörtelen uralkodó volt. Ellenfelei megpróbálták megölni, de minden ellene szőtt merénylet meghiúsult. Az öröklétre vágyott, és bizonyos értelemben meg is kapta. Élete és halála egyaránt legendába illő.

Cseng király és főminisztere

Csin Si Huang-ti, a Csin dinasztia alapítója Kr..e. 260-ban született. A nagy kínai történetíró, Sze-ma Csien szerint eredetileg Csengnek hívták, de mivel az ellenséges Csao államban látta meg a napvilágot, ahol apját, Csuang-hsziang királyt túszként tartották fogva, hogy ezzel biztosítsák a két állam közötti fegyverszünetet, felvette a Csao klánnevet is, így lett Csao Cseng. Ősei állítólag Kanszuból származtak.

Sze-ma Csien feljegyzései szerint az ifjú uralkodó valójában nem Csuang-hsziang fia volt, hanem Lü Pu-vejé. Érvelése szerint Lü Pu-vej Csao Csi-t, a táncoslányt már azelőtt teherbe ejtette, mielőtt bemutatta a királynak. Egyes kutatók azonban nem fogadják el tényként ezt az állítást. És van okuk kételkedni. Lü Pu-vej krónikái szerint ugyanis a fiatalasszony Kr.e. 259-ben Hantan városában, Csao-hszian király (Huj Ven király fia és Vu király öccse) 48. életévének első hónapjában szülte meg a fiút. Ha ez igaz lenne, az igen rossz fényt vetett volna az uralkodóra és persze voltak is, akik ezt tényként fogadták el. A kételkedő kutatók azonban rámutatnak, hogy Lü Pu-vej évkönyveinek adatai szerint Csao Csi terhességének egy teljes évig kellett volna tartania, ami a tudomány mai állása szerint képtelenség. A történetíró Huang-tit "lejárató" megállapításai talán annak köszönhetők, hogy a császár uralkodása idején a vele szembeszegülő írástudókat élve elásatta és a "haszontalannak", vagyis birodalmi szempontból értéktelennek tartott műveket elégettette. Nem árt tisztázni azt sem, hogy a Lü-Pu-vejről szóló információk zöme három forrásból származik: Sze-ma Csientől, Liu Hsziangtól és a Suojuanból, a magyarul leginkább "Történetek kertjé"-nek fordítható szöveggyűjteményből. Mindhárom említett forrás a Han dinasztia korából származik és mivel a Csin birodalmat az utána következő Han birodalom írástudói nem igazán kedvlték, ajánlatos a közölt információkat némi fenntartással kezelni. Még akkor is, ha tudjuk, hogy például Sze-ma Csien valóban az egyik legkiválóbb történetíró volt.

Mivel az előtte uralkodó Csou-dinasztia idején a függetlenné vált államok uralkodói felvették a "vang", azaz király titulust, ő is a maga kormányozta állam, Csin királya lett azt követően, hogy apja mindössze három évnyi uralkodást követően meghalt. Cseng királyként kezdte uralkodását Kr.e. 246-ban, tehát mindössze 13 évesen. A gyermek korára tekintettel a kormányzás feladatát valójában Csin főminisztere, Lü Pu-vej látta el. Szükség is volt egy tapasztalt kormányzóra, hiszen Csin állam háborúban állt a másik hat állammal - ez volt a Hadakozó Fejedelemségek kora Kína történelmében.

FÖLD! FÖLD! VAGY VALAMI MÁS?

Fantáziakép a Kepler-22b-ről

A Naprendszeren kívüli bolygók, az ún. exobolygók kutatása a 2000-es évek második felében minőségileg és mennyiségileg is új szakaszba lépett. A 90-es években már felfedezték az ún. barna törpéket, azaz a Jupiterhez hasonló gázóriásokat, amelyek ugyan nagy tömegűek voltak, de nem eléggé nagy sűrűségűek és hőmérsékletűek, hogy belobbanjanak, azaz csillagokká váljanak. Szenzációszámba ment például a Gliese 229B nevű barna törpe lefényképezése (!) és látszott, már csak idő kérdése, hogy rábukkanjunk kisebb, akár Földszerű planétákra is...

Az életgyanús Kepler-22b

Az exobolygókra vadászó Kepler űrteleszkóp működésének harmadik napján, 2009. május 12-én észlelte a Kepler-22 nevű csillag gyanús fényesség-csökkenését. A tőlünk mintegy 620 fényévre keringő, a Napunkéhoz hasonló színképosztályú, de annál kisebb és alacsonyabb hőmérsékletű gázgömb korongja előtt tehát minden valószínűség előtt elhaladt egy bolygó. 2010-ben észlelték a feltételezett bolygó harmadik elvonulását a csillag korongja előtt. A Spitzer űrteleszkóp és más földi megfigyelések is alátámasztották a tranzit okozta fényesség-csökkenést és 2011 decemberében hivatalosan is megerősítették a Kepler-22b létezését. Az újonnan felfedezett planéta keringési periódusát 290 napban, pályahajlását pedig 90 fokban határozták meg. De mennyire "életgyanús" ez a bolygó?

A Kepler-22b korábban felfedezett bolygótársaihoz hasonlóan elnyúlt, ún. elliptikus pályán kering központi csillaga körül. A kutatók arra az eredményre jutottak, hogy pályájának fél nagytengelye belenyúlik közeli csillaga lakhatósági zónájába. A problémát az okozza, hogy ha a bolygó erősen elnyúlt pályán kering központi csillaga körül, akkor a számítások szerint csak kevés ideig tartózkodik a lakhatósági zónában. Ebben az esetben szélsőséges hőmérsékleti kilengések jellemezhetik, ami problematikus az élet kialakulása szempontjából. Bár a kutatók igyekeztek minél többet megtudni a bolygópálya alakjáról (például radiális sebessége mérésével) , mégsem sikerült megállapítaniuk, hogy pályája mennyire tér el a szabályos kör alaktól, tudományos nyelven szólva mekkora a pálya excentricitása. Ugyanakkor sugarát a Föld sugarának 2,4-szeresére teszik, tömegét pedig bizonyos számítások alapján 6,36 földtömegre - igaz, ennél jóval nagyobbra becslések is vannak. Bár semmilyen megbízható információval nem rendelkezünk arról, milyen a felszíne, a kutatók valószínűsítik, hogy óceánbolygó.

"Ha a kis kőzetmagon kívül főleg ócánból áll, akkor nem zárható ki, hogy egy ilyen ócánban létezhet élet" - nyilatkozta Natalie Batalha kutató.

A Kepler-22b közelebb van központi csillagához, mint a Föld, bár 25%-kal kevesebb fényt is kap tőle. Márpedig ez mérsékelt felszíni hőmérsékletet eredményezhet és reméljük, nem alakult ki a legkörében olyan üvegházhatás, mint a Vénuszon.

Szuperföld vagy valami más?

Az MEarth Project elnevezésű kutatási projekt olyan csillagok fényesség-csökkenését kutatja, amelyek mögött bolygóátvonulások rejtőznek. 2009 elején így figyeltek fel egy Földünktől 42 fényévre keringő vörös törpecsillagra, a GJ 1214-re, amely 1,58 naponként 1,5 %-os fényesség-csökkenést mutatott. Az MEarth Project 40 cm-es teleszkópjai után az ESO (Európai Déli Obszervatórium) La Sillában (Chile) elhelyezett 3,6 méteres teleszkópja HARPS spektrográfjával végeztek radiális sebesség-mérést (A radiális sebesség látóirány menti sebesség, ami mutatja egy csillag tőlünk való távolodásának vagy felénk történő közeledésének sebességét). Ez az MEarth Projecttől függetlenül is megerősítette a bolygó létezését.

FEJEZETEK A NASA TITKOS TÖRTÉNETÉBŐL

Az összeesküvés-elméletek hívei pontosan tudják, hogy az Egyesült Államok és Európa történelmének számos olyan eseménye volt, amely nem úgy és nem azért következett be, ahogyan és amiért hivatalos változatban olvashattuk. Az amerikai űrkutatás és űrhajózás legfontosabb intézményének, a NASA-nak a története is tartalmaz furcsa epizódokat...

Parsons, a különös sorsú rakétatudós

John Whiteside Parsons 1914. október 2-án született Los Angelesben. Parsons gyermekkora nem volt könnyű, ennek ellenére érdeklődése felnőttkorában a tudomány, főleg a vegyészet és a rakétatechnika felé fordult. Bár nem végzett egyetemet, érdeklődési területének köszönhetően a 30-as években már kutatók és tudósok közé csöppent és idővel egyenrangú szakemberként kezelték az ifjú zsenit. Jó véleménnyel volt róla Kármán Tódor is. Parsons lett a Sugárhajtású Laboratórium (Jet Propulsion Laboratory, JPL) társalapítója. Az ő ötlete volt, hogy a hajtóanyag oxidálószereként kálium-perklorátot használjanak. A Németországból Amerikába átvitt tudós, Werner Von Braun „az amerikai rakétatechnika igaza atyjá”-nak nevezte.

Az már kevésbé ismert, hogy Parsons drogfüggő volt és nem mellesleg a híres-hírhedt okkultista, Alaister Crowley bizalmasa. A sátánista rakétatudós a kaliforniai Agape Páholy vezetőjeként is tevékenykedett, amely az Ordo Templi Orientis, azaz a Keleti Templomos Lovagrend része volt. A Crowley által Angliából irányított los angelesi Agape Páholy sokat köszönhetett a karizmatikus és sikeres fiatalembernek, hiszen egy róla írott könyv szerint szinte összes fizetését a páholy támogatására fordította. Parsons 1935-ben vette el Helen Northrupot. A rakétatudós egy idő után két nővel is együtt élt: Helennel és féltestvérével, Sara Northruppal. A férfi kapcsolatot létesített Sarával is, ami súrlódáshoz vezetett Helennel. A feleség végül azzal a Wilfred Smith-szel távozott, akinek a helyére ültette Crowley az Agape Páholyban. A második világháború után Parsons okkultista ténykedése felkeltette egy akkor még alig ismert fiatalember érdeklődését. A fiatalember Lafayette Ron Hubbard volt, aki később a szcientológia alapítójaként vált ismertté. A szcientológusok hivatalos magyarázata szerint – ami vagy igaz vagy csak kitaláció – a haditengerészeti hírszerzés küldte az ifjú Hubbardot Parsons házába, hogy felszámolja a rakétatudós okkultista szexhálózatát. Crowley nem bízott Hubbardban – nem is titkolta, hogy nem sokra tarja a kezdő sci-fi írót. És lőn: Hubbard Floridába távozott Parsons barátnőjével és pénzével…

Parsons

A rakétatudós feje felett közben gyűltek a fellegek. Titkos dokumentumokat szivárogtatott ki akkori munkáltatójától, a Hughes Aircraftttól az izraeli kormánynak. Nem sok hiányzott hozzá, hogy hazaárulás vádjával börtönbe juttassák... 1952-ben így is bekövetkezett a tragédia: egy laboratóriumi kísérlete robbanással végződött. Parsons csak órákkal élte túl a kísérletet. A sors kegyetlen iróniája, hogy nem sokkal halála után édesanyja is meghalt. Bár a zseni halálának van hivatalos magyarázata, egyesek éppolyan rejtélyesnek tartják, mint életét.

Rejtélyek Gus Grissom körül

A NASA Gemini programjának ötödik emberes küldetésére 1965-ben került sor. Walter Schirra parancsnok irányítása mellett a Gemini VI-A űrrandevút hajtott végre „testvérűrhajójával”, a Gemini-7-tel. A Szovjetúnió korábban már végrehajtott páros űrrepüléseket Vosztok űrhajókkal, de ezek a rádiókapcsolat ellenére is csak kilométerekre tudták egymást megközelíteni. A Gemini VI-A és a Gemini-7 esetében a távolságot 30 cm-re tudták csökkenteni – éppen csak a dokkolás nem volt megoldható technikai hiányosságok miatt. A sikeres és ígéretes emberes program okán a tartalékszemélyzet két tagjának, Virgil Grissomnak és John W. Youngnak jó esélye volt részt venni a további űrprogramokban. Sőt: Grissom a NASA holdprogramjának egyik legesélyesebb szereplőjévé vált. Csak a dolgok éppen úgy alakultak – vagy úgy alakították egyesek – hogy Grissom sohasem juthatott el a Holdra.

HALHATLAN? HALLATLAN !

Az állatvilág egyre több képviselőjéről derül ki, hogy a Teremtő nem akármilyen eséllyel ajándékozta meg őket: ha kicselezik a ragadozókat, nem esnek áldozatul az embernek és a betegségeknek, akár örökké is élhetnek. De csak nekik adatott meg a biológiai öröklét esélye?

Halált cselező laposférgek és medúzák

A laposférgekről az embernek nem sok kellemes dolog jut eszébe. A tudósok már kevésbé finnyásak és kíváncsian fordulnak feléjük. Nottinghami kutatók megvizsgáltak kétféle laposférget: az egyik ivarosan, a másik ivartalanul szaporodik. A megdöbbentő az volt, hogy a vizsgált állatok remekül regenerálódtak: gond nélkül növesztettek új izomzatot, bőrt, beleket és agyat (!) is. Jó, jó, az ő agyuk persze sokkal primitívebb a miénknél... Szóval a laposférgek és az ő csodás őssejtjeik egyszerűen elkerülik az öregedést és vígan osztódnak tovább. A Teremtő ezeknek a pici lényeknek adott egy nem is oly csekély lépéselőnyt. Bezzeg a többi élőlény nem ilyen szerencsés, gondolhatnánk. Nos, úgy néz ki, ezek a bizonyos laposférgek nincsenek egyedül ezzel a „versenyelőnnyel”.

Az egyik medúzafaj már valóságos tudományos celebbé avanzsált az elmúlt években. A Turritopsis nutricula bámulatos sejtmutatványára még a New York Times is felfigyelt. A kis medúzát vizsgáló japán kutatóról és eredményeiről szóló írás olyan terjedelmes lett, mint egy kisregény. De mitől is olyan izgalmas ez a mindössze 4,5 milliméteresre növő állatocska? Attól, hogy képes arra, amire az állatok többsége és az ember nem: egyszerűen visszafiatalítja a testét! Nem, nem az éppen aktuális fitnesz gyakorlatokkal meg Norbi Update-tel, hanem egy ügyesen kódolt sejtmódosító programmal. Nézzük röviden és közérthetően miről is van szó. Népszerű hidraállatunk életét peteként kezdi, amit nagy valószínűséggel egy hím medúza termékenyít meg a tengerben. A telepeket alkotó állatocska idővel aljzat-lakó polipként éli életét. Aztán 1-2 nap leforgása alatt medúzává alakul át. Az egyre több csápot növesztő pici Turritopsis nutricula aljzat-lakó életmódjával szakítva felfedezőútra indul a tengerben. A történet eddig nem túl érdekes. De most jön a meghökkentő fordulat: a medúzácska valamiféle sztressz hatására egyszer csak visszaváltozik polippá! Olyan ez, mintha öregedő Buksi kutyánkat veréssel fenyegetnénk és a derék eb stressz hatására visszafejlődne kölyökkutyává!

MAGYAR E-KÖNYVPIAC: FELFELÉ A LEJTŐN

(2013. december 25.)

Magyarországon az elmúlt néhány évben lassan, de biztosan növekedésnek indult az elektronikus könyvek piaca. A kezdeti néhány százról háromezer fölé emelkedett a legálisan letölthető címek száma, miközben az olvasókészülékek penetrációja (elterjedtsége) is kezdett jelentőssé válni. Amikor a HVG elsőként közölt becslést a hazai piac méretéről, még durván 50 körül saccolta a fizetett letöltések számát - az Adamo Books webáruház eladásai ugyanakkor már 2010 áprilisában meghaladták a százat. Mindez jól mutatja, mennyire nehéz pontos adatokat szerezni. 2010 és 2012 között a magyar piac újabb és újabb szereplőkkel bővült: elindult például a Digitalbooks.hu, az E-könyv Magyarország webáruháza, a Multimediaplaza.hu és még jónéhány kisebb-nagyobb szereplő. Érthető módon továbbra is nagyon kevés értékesítési adat látott napvilágot a hazai sajtóban, de azért előbb-utóbb kiderült, milyen műfajok és mely szerzők váltak a hazai felhasználók kedvenceivé. A három fős alapítógárdával elindult Publio kiadó például Havas Henrik könyveinek digitális változataival ért el sikereket: a a szerzőnek van például két címe, amelyek együttesen több mint száz fizetett letöltést produkáltak 2013 elején. Az Adamo Books webáruház kínálatában szereplő szakkönyv, a Szobafestés házilag pedig alighanem elsőként érte el a száz fizetett letöltést valamennyi hazai digitális szakkönyv közül. Nem árt megjegyezni, hogy például Csehországban 2011-ben még nem tudtak a piaci szereplők olyan címről, amely elérte volna a 200 fizetett letöltést. Vagyis a magyar piaci adatok - bár messze elmaradnak a nyugatiaktól - átlagosnak nevezhetők Kelet-Európában. A Nyugattól való elmaradásnak több oka van. Először is a magyar könyvkiadók döntő többsége jelentős késéssel és nagyon pici kínálattal jelent meg a piacon. Sőt: a legsikeresebb kommersz könyvek kiadói még mindig csak készülődnek a piacra lépéssel. 

HOLDKÓR

MEGHÖKKENTŐ FELFEDEZÉSEK ÉS ELMÉLETEK A HOLDRÓL

(2013. június 5.)

Ha az ember kezébe vesz egy tudományos könyvet, az az érzése támad, hogy már mindent tudunk égi kísérőnkről. Ám ha elkezdünk kicsit mélyebbre ásni, kiderül, hogy akadnak még jócskán kérdőjelek vele kapcsolatban. A kérdőjelek pedig meghökkentő elméleteket provokálnak ki...

Jim Marrs a Holdról

Jim Mars

A jelenleg hivatalosnak tekinthető elmélet szerint a Hold a Földből szakadt ki, amikor bolygónkat még a Naprendszer keletkezését követő időkben egy Mars nagyságú bolygócsíra, az ún. Theia találta el. Az ütközés következtében a Földből kiszakadt anyag először gyűrűvé állt össze, majd gömb alakú bolygótest lett belőle. Megszületett a Hold. A tudósok szerint ez úgy 4,5 milliárd évvel ezelőtt történt. Ekkor alakult ki például a Nyugalom tengere elnevezésű lávával feltöltött medence is, amelynek délin részén lépett a felszínre Neil Armstrong űrhajós 1969. július 21-én 3 óra 56 perckor. Azt tudjuk, hogy jó néhány elmélet született a Holdra szállás valótlanságáról, de mi maradjunk a Holdnak, mint égitestnek a titkainál. Az amerikai Jim Marrs, aki többek között a Titkos uralom című, összeesküvés-elméleteket (is) tárgyaló könyvet jegyzi, maga is foglalkozott a Holddal kapcsolatos rejtélyekkel. A Ki parkolt le a Holdunkkal? című esszéjében felveti, hogy a Hold talán sokkal idősebb , mint a Föld vagy a Nap. A Holdon, amelynek legalább három elkülönült kőzetrétege van, a tudományos logikával ellentétbena nehezebb kőzetek a felszínen találhatók. Marrs idézi Earl Ubell szakírót: ”A holdi Rosetta-kő továbbra is rejtély. A Hold bonyolultabb, mint arra bárki is számított. Nem egyszerűen egy térben is időben megrekedt billiárdgolyó, ahogy sok tudós hitte. Kevés alapvető kérdésre született válasz, az Apollo-kőzetek és felvételek pedig sok új rejtélyt produkáltak, néhányuk egészen lélegzetelállító.” A lélegzetelállító rejtélyek közé sorolja a szerző a Hold korát, de azt a jólismert tényt is, hogy bár a Föld és kísérőjének összetétele igen hasonló, vannak meglepő eltérések. Marrs ismételten idéz Ubelltől, aki felteszi a kérdést: ”Ha a Föld és a Hold ugyanakkor keletkezett egymás közelében, miért rendelkezik az egyik égitest (a Föld) az összes vassal, míg a másik csak kevéssel?” Marrs szerint nem keringenek olyan törmelékek az űrben a két égitest körül, amelyek bizonyítanák a múltban lezajlott ütközést. Egy másik elmélet szerint a Föld idegen kifejezéssel élve kaptálta, azaz befogta a Holdat. A szerző Isaac Asimovra utal, aki erről az elméletről azt írta: „Túl nagy ahhoz, hogy a Föld befoghatta volna. Annak az esélye, hogy egy ilyen befogás megtörtént és a Hold utána közel kör alakú pályát vett fel a Föld körül, túlságosan kicsi…” Marrs meglepőnek tartja a Hold pályájának alakját (majdnem szabályos kör alak) és azt a tényt, hogy kísérőnk kötött keringést mutat, azaz egyik oldala mindig a Föld felé néz. Mivel a Hold tömege a Föld tömegének 1/81 része, a két égitest közös tömegközéppontja a Föld gömbjének belsejébe esik. Marrs szerint ennek a ténynek azt kellene eredményeznie, hogy a Hold instabil, imbolygó pályamozgást végezzen – ám ennek semmi nyoma. Tény, hogy amíg a Naprendszer legtöbb holdja központi bolygójának egyenlítői síkjában kering, addig a Hold különc módon az ekliptika síkjában – a Nap egyenlítői síkjában – végzi égi mozgását.

Isaac Asimov

Az esszé szerzője egy másik szakírót, William Roy Sheltont idézi: ”Ne feledjük, hogy valaminek jelenlegi Föld körüli pályájára, vagy annak közelébe kellett helyeznie a Holdat. Ahogyan egy Apollo űrhajónak óránkénti kb. 18000 mérföldes sebességet kell elérnie 100 mérföld magasságban, hogy pályán maradjon, ugyanúgy kellet, hogy legyen valami, ami a Hold számára biztosította a súlyához és magasságához éppen megfelelő sebességet. A lényeg – amit ritkán vesznek figyelembe a Hold eredetének vizsgálatakor – hogy aligha áll össze a pályát kialakító tényezők ideális összhatása csak úgy magától. Kellett valami, ami kialakította a Hold keringési magasságát, pályáját és sebességét. A kérdés: mi volt az a valami?” Marrs egy másik érdekes tényre is felhívja a figyelmet: a Hold éppen akkora távolságra van a Földtől, hogy pontosan el tudja fedni a Nap korongját (teljes napfogyatkozás). A szerző megint Asimovot idézi: ”Nincs csillagászati magyarázat arra, hogy miért illeszkedik ilyen jól a Hold és a Naphoz. Ha ez csupán egybeesés, akkor az összes bolygó közül ezen a téren csak a Föld van ilyen áldott helyzetben.” Marrs egyre több összefüggést tár fel - például a vízzel kapcsolatban. „”...az Apollo 16 űrhajósai olyan holdkőzeteket találtak, amelyek tartalmaztak némi rozsdás vasat is. Mivel az oxidáció oxigént és kötetlen hidrogént igényel, a rozsda jelenléte azt jelzi, hogy a Holdon valahol kell lennie víznek.” Nos, szerzőnknek igaza van, hiszen már a tudomány is tényként kezeli, hogy égi kísérőnkön akár 600 millió köbméternyi víz is lehet. Az már további rejtély, hogy a víz honnan származik....